TITTEL De beste smakene fra Trøndelagskysten

INGRESS - Tilbakemeldingene og responsen vi fikk på Orkdalsmessa i 2024 var veldig gode. Det ga oss skikkelig lyst til å delta igjen i år.

Det sier Emil Fjeldberg Elshaug, daglig leder i Garnvik AS. Den lille fiskeforedlingsbedriften med base på Norddyrøy på Frøya, kommer til årets messe med de beste smakene fra Trøndelagskysten.

Lokale råvarer
Det er få ting som er like selvskrevne på matbordet i jula som sursild og røkt laks. For veldig mange blir ikke høytiden helt den samme uten.
Folkene i Garnvik tar  selvfølgelig med seg alle julefavorittene til Orklahallen den siste uka i november.
- Røkt laks og røkt ørret. Gravet laks. Sursild, sennepsild og rømmesild -  hele pakka. Vi kommer med nesten hele vareutvalget vårt, lover Elshaug.
- Noe for enhver smak, med andre ord?
- Absolutt. Og da snakker vi mat basert på lokale råvarer og kortreist råstoff av beste kvalitet, understreker han.
- Noen nye produkter også?
- Jada. Vi stiller for eksempel med tørrmodnet røkt laks på Orkdalsmessa. Det er en variant vi ikke produserer så mye av. Men jeg vil ikke røpe alt her og nå, jeg oppfordrer folk til å besøke oss på standen, smiler Elshaug.

Prisbelønt mat
Garnvik AS er på mange måter suksesshistorien om lokalbedriften som ble startet helt i det små av én person, og som gjennom årene har vokst seg til en vital og konkurransedyktig aktør i et tøft marked.
- Det hele begynte med at sjefen vår, Vidar Garnvik, bygde om garasjen sin på Frøya til et lite røykeri der han solgte til venner og kolleger på hobbybasis. Produktene ble så godt mottatt at  allerede i 2015 var røykeriet blitt for lite, forteller Elshaug.
Senere  flyttet bedriften inn i store og moderne produksjonslokaler på Norddyrøy på Frøya. Det som startet som en hobby og lidenskap for fisk, hadde blitt til et levebrød. Bedriften teller i dag 10 ansatte og omsetter årlig for om lag 30 millioner kroner.
- Dere har fått god distribusjon med årene?
- Helt klart. Vi er å finne i en rekke utvalgte matbutikker i Trøndelag. I tillegg har vi etablert gode avtaler med restaurantnæringene i regionen.
- Noen kjente navn?
- Vi leverer til Hotell Britannia. Det er vi stolte av, smiler Elshaug.
- Profesjonell anerkjennelse har det også blitt?
- Det stemmer. Vi har vunnet priser på blant annet Trondheim Matfestival, avslutter han.

Sjekk ut hjemmesiden granvik.no for ytterligere informasjon om herlighetene.

BILDETEKSTER
Garnvik0001: Røykte godsaker. Garnvik lager fiskemat utelukkende basert på lokale råvarer. (Foto: Ann Harriet Antonsen)

Garnvik0002: Kommer til Orkdalsmessa. - Det blir røkt laks og røkt ørret, gravet laks, sursild, sennepsild og rømmesild. Hele pakka, lover daglig leder Emil Fjeldberg Elshaug. (Foto: Ann Harriet Antonsen)

Garnvik0003: Spennende smaker. Tørrmodnet røkt laks. (Foto: Ann Harriet Antonsen)

Garnvik0004: Sild i alle varianter. Et must på matbordet i jula. (Foto: Ann Harriet Antonsen)